MT Il-Ġurnal Uffiċjali tal-Unjoni Ewropea C 19/75

Opinjoni tal-Kumitat tar-Reġjuni – Ir-rikonoxximent tal-ħiliet u l-kompetenzi miksuba permezz tat-tagħlim mhux formali u informali

(2015/C 019/16)

Relatur is-Sur Marek Olszewski (PL/AE), Sindku ta’ Lubicz

I. RAKKOMANDAZZJONIJIET TA’ POLITIKA

IL-KUMITAT TAR-REĠJUNI

Kuntest Ewropew

1. għalkemm l-Ewropa għandha ħafna assi, bosta sfidi iridu jiġu indirizzati fil-qasam tal-edukazzjoni, sabiex jintlaħqu l-għanijiet ambizzjużi tal-istrateġija Ewropa 2020. Matul l-aħħar ftit snin, ir-rikonoxximent tat-tagħlim mhux formali u informali kien is-suġġett ta’ diversi analiżijiet komparattivi mal-UE kollha li ġabu fehim aħjar dwar il-livell sa fejn ġie implimentat ir-rikonoxximent ta’ tagħlim mhux formali u informali preċedenti;

2. mill-2004, l-istituzzjonijiet Ewropej appoġġjaw l-iżviluppi nazzjonali f’dan il-qasam permezz ta’ diversi inizjattivi, inklużi l-Prinċipji Komuni Ewropej għall-identifikazzjoni u l-validazzjoni tat-tagħlim mhux formali u informali (1), il-Linji gwida Ewropej għall-validazzjoni tat-tagħlim mhux formali u informali (Cedefop, 2009) (2) u diversi edizzjonijiet tal-Inventarju Ewropew dwar il-validazzjoni tat-tagħlim mhux formali u informali (3). Dawn l-isforzi wasslu biex f’Diċembru tal-2012, tiġi adottata r-Rakkomandazzjoni tal-Kunsill (4) li tistieden lill-pajjiżi tal-UE jistabbilixxu r-regoli għall-validazzjoni marbuta mal-oqfsa ta’ kwalifiki nazzjonali u b’konformità mal-Qafas Ewropew tal-Kwalifiki li jippermettu lill-individwi biex jiksbu kwalifiki sħaħ jew parzjali rikonoxxuti abbażi tat-tagħlim mhux formali jew informali. Issa wasal iż-żmien biex l-awtoritajiet lokali u reġjonali jieħdu l-opportunità li jitkellmu dwar din il-kwistjoni.

L-importanza tal-validazzjoni tal-ħiliet akkwistati permezz tat-tagħlim mhux formali u informali fil-kuntest tat-tagħlim tul il-ħajja

— Nenfasizzaw ħiliet aħjar u ħiliet iktar utli;

3. il-kompetenzi u l-għarfien ma jiġux akkwistati biss mis-sistema tal-edukazzjoni formali, iżda anke permezz ta’ tagħlim li jsir barra l-qafas tal-edukazzjoni formali. Dan jikkonċerna l-akkwist mhux formali ta’ kompetenzi tul il-ħajja tal-individwu li ma jkunux relatati ma’ kwalunkwe kwalifika rikonoxxuta u validata formalment. Pereżempju, il-ħiliet li jiġu akkwistati mix-xogħol fid-dar, it-tagħlim fuq il-post tax-xogħol, l-għajnuna fix-xogħol ta’ razzett, matul il-kura tal-morda, tal-anzjani, tat-tfal eċċ.;

4. it-tagħlim informali jirreferi għal sitwazzjonijiet fejn l-individwu jitgħallem u jakkwista ħiliet permezz ta’ diversi tipi ta’ attivitajiet li ma jinvolvux ċertifikazzjoni jew akkreditazzjoni tat-tali ħiliet. Dawn jikkonċernaw, pereżempju, seminars, korsijiet miftuħin għal kulħadd u għall-apprendistati, kif ukoll pereżempju, l-isport mhux professjonali jew ix-xogħol tal-volontarjat fil-komunitajiet lokali. Il-ħiliet miksuba b’mod mhux formali u informali jistgħu jkunu relatati kemm ma’ aspetti tekniċi (pereżempju esperjenza prattika) kif ukoll ma’ aspetti soċjali, (bħall-għarfien tal-lingwi);

5. il-prinċipju tat-tagħlim tul il-ħajja bħalissa jifforma s-sisien tal-politika Ewropea dwar l-edukazzjoni u l-impjieg, u għaldaqstant, huwa kruċjali għall-inklużjoni. Ir-rikonoxximent u l-validazzjoni tal-kompetenzi u l-għarfien akkwistati permezz tal-edukazzjoni mhux formali u informali jiffurmaw wieħed mill-prinċipji ewlenin ta’ dan l-approċċ li għandu jwassal għal edukazzjoni iktar flessibbli, u mobbiltà fost il-forza tax-xogħol, iktar opportunitajiet għall-impjieg, inkluż għaż-żgħażagħ u l-inklużjoni tal-migranti u valutazzjoni mill-ġdid tal-idea tal-edukazzjoni (b’mod partikolari t-tagħlim tal-adulti). Bis-saħħa tal-validazzjoni tat-tagħlim informali u mhux formali, l-individwi mhux biss jirċievu ċertifikat li jkunu laħqu ċertu livell f’kompetenza miksuba barra s-sistemi formali tal-edukazzjoni, iżda, f’ċerti sitwazzjonijiet jiġi żgurat ukoll li jistgħu jittrasferixxu għal livell ieħor ta’ edukazzjoni, skont il-qafas ta’ akkreditazzjoni adatt;

6. fil-Komunikat ta’ Bruges ta’ Diċembru 2010 (5), il-Ministri Ewropej għall-Edukazzjoni u t-Taħriġ Vokazzjonali, l-Imsieħba Soċjali Ewropej u l-Kummissjoni Ewropea ddikjaraw li l-Istati Membri għandhom jibdew jiżviluppaw, mhux aktar tard mill-2015, proċeduri nazzjonali għar-rikonoxximent u l-validazzjoni tat-tagħlim mhux formali u informali, appoġġjati kif xieraq mill-oqfsa nazzjonali tal-kwalifiki;

7. iżda sadattant ir-realtà għadha ‘l bogħod milli tilħaq l-ambizzjonijiet ta’ dawn id-dikjarazzjonijiet. Hemm ħafna differenzi nazzjonali u reġjonali sinifikanti fil-proċeduri ta’ rikonoxximent u validazzjoni tal-għarfien/ħiliet mhux formali u informali fis-sistemi edukattivi (aktar minn 100 definizzjoni differenti ta’ dawn il-proċessi fil-livelli nazzjonali u reġjonali). Xi pajjiżi u reġjuni tal-UE għadhom lura f’termini ta’ rikonoxximent tal-edukazzjoni/tagħlim mhux formali u informali;

8. għal din ir-raġuni, il-KtR iħeġġeġ lill-Kummissjoni Ewropea biex tindirizza din il-kwistjoni waqt ir-reviżjoni tal-prijoritajiet ta’ politika fil-qafas tal-Istrateġija Ewropa 2020 imġedda u tieħu azzjoni immedjata fir-rigward tal-impenn tagħha biex toħloq żona Ewropea tal-ħiliet u l-kwalifiki miksuba mhux biss permezz tat-tagħlim formali, iżda wkoll dak mhux formali filwaqt li tiġi żgurata l-possibbiltà ta’ ċaqliq bejn livelli differenti ta’ edukazzjoni. Din hija prijorità ewlenija għall-KtR, li hija inkluża wkoll fil-proposti tiegħu għall-mandat leġislattiv il-ġdid tal-UE (6), peress li r-rikonoxximent reċiproku ta’ dawn il-kwalifiki jiffaċilità, fost oħrajn, il-mobbiltà transkonfinali tal-ħaddiema, issaħħaħ il-kompetittività u żżid il-koeżjoni territorjali u soċjali.

9. peress li jqis li l-edukazzjoni mhux formali hi mezz ta’ integrazzjoni fis-soċjetà, il-KtR talab fl-Opinjonijiet tiegħu f’għadd ta’ okkażjonijiet, għar-rikonoxximent u l-validazzjoni tal-kompetenzi u l-kwalifiki miksuba permezz tal-edukazzjoni mhux formali. Matul is-snin, it-tagħlim u l-edukazzjoni mhux formali ġew ikkonfermati ripetutament bħala prijoritajiet ewlenin tal-KtR;

10. il-Kumitat tar-Reġjuni huwa tal-fehma li l-mekkaniżmi pan-Ewropej għar-rikonoxximent, il-validazzjoni u ċ-ċertifikazzjoni tal-kompetenzi u l-ħiliet informali u mhux formali jistgħu jikkontribwixxu biex jiżdiedu l-effikaċja u l-valur tal-edukazzjoni mhux formali li tingħata fil-qafas tal-programmi kofinanzjati mill-Fond Soċjali Ewropew;

11. madwar l-UE, l-awtoritajiet lokali u reġjonali għandhom responsabbiltajiet ewlenin għall-politika tal-edukazzjoni u t-taħriġ, u għandhom rwol essenzjali fl-oqsma tal-politika taż-żgħażagħ u l-impjiegi;

12. l-istituzzjonijiet edukattivi, l-universitajiet u l-provvedituri tal-Edukazzjoni u Taħriġ Vokazzjonali (VET) u provvedituri oħra, l-aġenziji tax-xogħol, l-NGOs u s-servizzi pubbliċi li joperaw f’reġjun partikolari iridu jiġu involuti u koordinati – u l-istess jgħodd għan-negozji. F’dan il-kuntest, id-dimensjoni territorjali għandha tiġi kkunsidrata huma u jitfasslu u jiġu implimentati l-arranġamenti dwar il-validazzjoni tat-tagħlim mhux formali u informali. Madankollu, il-Kumitat iqis li huwa importanti li l-istabbilimenti tal-edukazzjoni u l-intrapriżi jkunu miftuħa u jadattaw għall-kuntesti ġodda li jirriżultaw mir-rikonoxximent tat-tagħlim mhux formali u informali, kif ukoll mill-esplojtazzjoni tal-possibbiltajiet u l-perspettivi li jippreżentaw;

13. barra minn hekk l-awtoritajiet lokali u reġjonali huma sorsi ta’ għarfien prezzjuż rigward l-opportunitajiet tax-xogħol, l-edukazzjoni disponibbli (informali u mhux formali) kif ukoll il-ħtiġiet tar-reġjuni u l-bliet tagħhom. Għalhekk, l-involviment tal-awtoritajiet lokali u reġjonali huwa essenzjali biex jiġi appoġġjat l-iżvilupp tal-ħiliet li jkun jaqbel mal-ħtiġiet tal-impjiegi;

— It-tisħiħ tar-rabtiet bejn l-edukazzjoni u t-taħriġ u l-mobbiltà fis-suq tax-xogħol

14. f’dan il-kuntest, il-Kumitat tar-Reġjuni jappella għal kooperazzjoni abbażi ta’ sħubija bejn l-awtoritajiet lokali u reġjonali, l-intrapriżi, il-ħaddiema u l-organizzazzjonijiet tagħhom kif ukoll l-organizzazzjonijiet tas-soċjetà ċivili fir-riallokazzjoni tar-riżorsi relatati mal-edukazzjoni tul il-ħajja abbażi tal-prinċipju tal-validazzjoni tal-ħiliet mhux formali u informali;

15. jenfasizza l-importanza li kemm jista’ jkun jinkisbu kompetenzi trasversali, speċjalment fir-rigward tal-kompetenzi intraprenditorjali, u r-rwol tagħhom fil-kollaborazzjoni bejn it-tagħlim formali, mhux formali u informali u s-suq tax-xogħol;

16. jiġbed l-attenzjoni għall-importanza kbira tal-partijiet interessati ewlenin li qed joperaw barra mis-sistema formali tal-edukazzjoni li huma involuti direttament jew li għandhom interess fir-rikonoxximent u l-validazzjoni tal-ħiliet akkwistati barra mis-sistema formali tal-edukazzjoni;

17. jenfasizza li jeħtieġ li jinħolqu oqfsa komuni għall-kwalità ta’ apprendistati tal-persuni involuti fl-edukazzjoni. F’dan il-kuntest jappoġġja l-miżuri tal-Kunsill tal-UE li f’Marzu adotta lista ta’ rakkomandazzjonijiet f’dan il-qasam (7).

Niżguraw il-koerenza ġenerali tal-għodod u l-politiki u li jkompli jiġi implimentat l-approċċ tar-riżultati tat-tagħlim

18. il-miżuri legali u organizzattivi speċifiċi ffinanzjati mill-fondi pubbliċi u li jiġu adottati biex jinkisbu ċerti għanijiet għandhom ikunu jagħtu rendikont tar-riallokazzjoni tal-ispejjeż f’qasam partikolari;

19. meta l-persuni li jkunu qed jitgħallmu jitqiegħdu fil-qalba tal-politiki dwar it-tagħlim tul il-ħajja, jista’ jsir iktar titjib fir-rigward tal-użu tar-riżorsi għall-iżvilupp tal-edukazzjoni u t-taħriġ. Ir-rikonoxximent tal-importanza tal-persuna li tkun qed titgħallem wassal għal bidla fil-fokus tal-mudelli ta’ finanzjament għall-edukazzjoni u t-taħriġ b’tali mod li m’hemmx duplikazzjoni bla bżonn fl-allokazzjoni tar-riżorsi mis-sorsi differenti (formali, mhux formali u informali) u huma adattati skont il-ħtiġiet individwali tal-persuni li jkunu qed jitgħallmu. Għalhekk f’dan il-kuntest, skont il-prinċipju tat-tagħlim tul il-ħajja, hija il-persuna li tkun qed titgħallem, u mhux l-istituzzjoni/istituzzjonijiet jew is-sistema, li tkun qed tmexxi r-riżorsi u li tibbenefika l-iktar minnhom;

20. dan l-approċċ lejn il-validazzjoni tal-ħiliet miksuba barra s-sistema tal-edukazzjoni formali jista’ jgħin biex itejjeb b’mod konsiderevoli r-rispons mogħti għall-ħtiġiet ġodda tal-persuni li jkunu qed jitgħallmu, u li sa ċertu punt jiddependu mill-bidliet ekonomiċi u soċjali, li min-naħa tagħhom jitolbu ħiliet u kwalifiki ġodda;

21. il-Kumitat tar-Reġjuni huwa tal-fehma li l-applikazzjoni ġenerali tal-mekkaniżmi għall-validazzjoni tal-ħiliet akkwistati mit-tagħlim mhux formali u informali mhux ser tfisser tibdil radikali għas-sistemi għat-taħriġ vokazzjonali. Jiġbed l-attenzjoni għall-fatt li fis-sistemi attwali għat-taħriġ diġà hemm mekkaniżmi ta’ validazzjoni, iżda huma frammentati, insuffiċjenti u varjati;

22. jenħtieġ li l-validazzjoni ta’ qabel it-tkomplija tal-istudji ssir f’kuntest lokali/reġjonali fejn jiġu trattati l-appoġġ għall-ippjanar tal-istudji, konsulenza dwar tagħlim u karriera fuq bażi individwali, il-kwistjonijiet dwar l-appoġġ finanzjarju lill-istudenti, l-appoġġ biex jikkombinaw l-istudji tagħhom fil-livelli differenti ta’ tagħlim u d-djalogu mad-dinja tax-xogħol dwar il-ksib ta’ bilanċ bejn il-provvista u d-domanda tal-ħiliet;

Niżguraw regoli u proċeduri ċari għar-rikonoxximent tal-ħiliet u l-kwalifiki biex jippermettu tagħlim addizzjonali, u nagħmlu enfasi ikbar fuq il-kwalità

23. il-Kumitat tar-Reġjuni jiġbed l-attenzjoni li hemm bżonn li fil-livell tal-UE tiġi żgurata l-kwalità u l-ekwivalenza tal-proċeduri ta’ validazzjoni, bil-għan li jiġi żgurat ir-rikonoxximent reċiproku taċ-ċertifikati miksuba minn din il-validazzjoni madwar l-UE; għaldaqstant, jikkunsidra ta’ importanza kbira l-iskambju tal-aqwa prattiki fost l-Istati Membri f’termini ta’ evalwazzjoni ta’ kwalità u proċeduri ta’ validazzjoni; Dawn il-proċeduri m’għandhomx ikunu tqal wisq jew wisq fit-tul;

24. jappella għal implimentazzjoni rapida u bir-reqqa tal-proposti mressqa fir-rakkomandazzjonijiet tal-Kunsill, b’enfasi partikolari fuq il-bżonn li jkun hemm rabta bejn il-proċeduri tal-validazzjoni, l-oqfsa nazzjonali tal-kwalifiki u l-Qafas Ewropew tal-Kwalifiki, u l-bżonn li jiġu stabbiliti regoli ċari li jiżguraw li l-kwalità ta’ dawn is-soluzzjonijiet b’konformità mad-dispożizzjonijiet li huma diġà applikabbli;

25. bl-istess mod, il-Kumitat tar-Reġjuni jqis li, filwaqt li ssir enfasi xierqa fuq il-kwalità, il-proċeduri ta’ validazzjoni għandhom ikunu ċari u mhux wisq ikkumplikati sabiex ma jbiegħdux il-persuni li jixtiequ jifformalizzaw ir-riżultati tat-tagħlim tagħhom milli jagħmlu dan u biex it-tagħlim tul il-ħajja jsir realtà. Barra minn hekk, il-mekkaniżmi ta’ assigurazzjoni ta’ kwalità tul ir-rikonoxximent u l-validazzjoni tat-tagħlim mhux formali u informali huma importanti biex jiżguraw li dan it-tagħlim qed jiġi ttrattat fuq l-istess livell tat-tagħlim formali;

Politika ta’ informazzjoni adatta

26. sabiex il-proċeduri ta’ validazzjoni jkunu leġittimi, jeħtieġ li jkun hemm rabta qawwija mal- fil-ħajja tax-xogħol. F’ħafna każijiet, l-iżvilupp ta’ metodi għar-rikonoxximent fir-rigward ta’ oqsma differenti għandu jsir mill-industrija kkonċernata jew bil-kooperazzjoni mill-qrib tagħha;

27. il-Kumitat tar-Reġjuni jqis li politika ta’ informazzjoni mifruxa biżżejjed, komprensiva, li tinfiehem u immirata lejn iċ-ċittadini u l-intrapriżi biex iżżommhom infurmati dwar l-opportunitajiet u l-vantaġġi ta’ validazzjoni tal-kompetenzi, hija ta’ importanza kruċjali għas-suċċess tal-proċeduri ta’ validazzjoni implimentati: barra minn hekk, din il-politika għandha titfassal b’kunsiderazzjoni tal-persuni li għalihom hija mmirata;

28. jissuġġerixxi li l-attivitajiet ta’ informazzjoni jsiru b’mod separat għal kull livell ta’ kompetenza (8)(b’mod partikolari bejn it-tielet u s-sitt livell ta’ kompetenza) tal-Qafas Ewropew tal-Kwalifiki;

29. jissuġġerixxi wkoll li għandhom jiġu koordinati u parzjalment kofinanzjati mill-Fond Soċjali Ewropew u mill-Erasmus+, taħt l-Azzjoni Ewlenija 3 (appoġġ għar-riforma ta’ politika);

30. aħna u nfasslu dawn il-proposti ta’ politika niġbdu l-attenzjoni li madwar l-Unjoni Ewropea l-awtoritajiet lokali u reġjonali għandhom responsabbiltajiet ewlenin għall-politika tal-edukazzjoni u t-taħriġ;

31. l-awtoritajiet lokali u reġjonali għandhom kompetenzi ewlenin fir-rigward tal-edukazzjoni u t-taħriġ kif ukoll għarfien dirett tal-kompetenzi mitlubin mis-suq lokali fiż-żona tagħhom kif ukoll il-bżonnijiet ta’ taħriġ taċ-ċittadini tagħhom. Għalhekk jikkontribwixxu u jistgħu jikkontribwixxu bl-aħjar mod għall-iżvilupp u l-implimentazzjoni tal-politiki dwar l-edukazzjoni u t-taħriġ, inkluż il-validazzjoni tal-ħiliet mhux formali u informali b’rispett sħiħ tal-prinċipju tas-sussidjarjetà;

32. il-Kumitat tar-Reġjuni huwa tal-fehma li l-proċess ta’ validazzjoni tal-ħiliet akkwistati barra s-sistema formali tal-edukazzjoni huma element fundamentali fil-bidla tal-mudell Ewropew tal-edukazzjoni u t-taħriġ vokazzjonali. Mil-lat tar-reġjuni dawn mhumiex biss mekkaniżmu importanti għall-iżvilupp ta’ suq tax-xogħol sostenibbli iżda jikkontribwixxu wkoll biex is-sistemi edukattivi jsiru iktar flessibbli u jkunu iktar adatti għal dinja li qed tinbidel malajr malajr waqt li jtejbu r-rabta bejn l-edukazzjoni, it-taħriġ u l-impjieg;

33. iqis li huwa essenzjali li tiġi kondiviża l-prattika tajba lokali u reġjonali fil-qasam tat-tagħlim mhux formali, informali u professjonali, li jiġi trasferit l-għarfien u li tiġi garantita l-parteċipazzjoni fil-proġetti ta’ kollaborazzjoni għall-partijiet ikkonċernati;

34. il-Kumitat tar-Reġjuni jiġbed l-attenzjoni għat-tagħlimiet li jistgħu jinsiltu mill-proċessi ta’ validazzjoni tal-ħiliet informali u mhux formali f’dawk il-każijiet fejn is-sistemi tal-edukazzjoni vokazzjonali mhumiex allinjati mal-ħtiġiet tas-suq tax-xogħol;

35. il-Kumitat tar-Reġjuni jqis li għandhom jiġu stabbiliti oqfsa komuni pan-Ewropej għas-sistemi li jintużaw biex jivvalidaw il-ħiliet mhux formali u informali biex jiġi żgurat li jkunu jistgħu jiġu rikonoxxuti b’mod reċiproku;

36. il-validazzjoni tal-ħiliet mhux formali u informali għandhom, b’mod partikolari, iħaddnu l-ħames livell ta’ referenza, livell li fih kien hemm tnaqqis drastiku fil-provvista ta’ korsijiet edukattivi fl-Ewropa Ċentrali u tal-Lvant;

37. jappella biex jinħoloq qafas komuni u konkret fil-livell tal-UE għar-rikonoxximent tal-ħiliet u l-kompetenzi miksuba mhux biss permezz tat-tagħlim formali iżda wkoll dak mhux formali u informali, filwaqt li tiġi assigurata l-possibbiltà ta’ ċaqliq bejn livelli differenti ta’ edukazzjoni;

38. l-interess politiku fil-varjetà ta’ proċessi edukattivi bbażati fuq il-prattika, meqjusa bħala tagħlim mhux formali, sar dejjem aktar iffukat fuq standards tal-kwalità, validazzjoni u strateġiji għar-rikonoxximent;

39. hemm bżonn qawwi li tinħoloq strateġija pan-Ewropea (fil-forma ta’ linji gwida u xenarji possibbli ta’ implimentazzjoni) bil-għan li jiġi stabbilit qafas komuni għar-rikonoxximent tal-edukazzjoni/tagħlim informali u mhux formali sabiex jiġi ffaċilitat il-ħolqien ta’ proċeduri nazzjonali rilevanti;

40. għandu jkun ċar li l-azzjonijiet proposti ma jistgħux jinkisbu b’mod suffiċjenti mill-Istati Membri, iżda minħabba l-iskala u l-effetti tagħhom jistgħu jinkisbu aħjar fil-livell tal-UE. L-azzjonijiet proposti jinkludu aspetti transkonfinali li ma jistgħux jiġu regolati sew mill-Istati Membri jew l-awtoritajiet lokali u reġjonali jekk jaġixxu waħidhom. Barra minn hekk, l-azzjonijiet proposti għandhom jipprovdu benefiċċju ċar meta mqabbla ma’ azzjonijiet fil-livell nazzjonali, reġjonali jew lokali bis-saħħa, pereżempju, ta’ valutazzjoni ta’ politika globali bbażata fuq evidenza jew qafas komuni biex tiġi appoġġjata interazzjoni mal-bqija tad-dinja fil-qasam tal-edukazzjoni u t-taħriġ. Fid-dawl tal-aspetti transkonfinali anke s-sħubijiet transkonfinali (kemm dawk pubbliċi kif ukoll dawk privati) għandhom ikunu involuti fit-twaqqif tal-proċeduri ta’ validazzjoni;

41. fl-istess ħin, l-UE għandha taġixxi biss sa fejn dan huwa meħtieġ, filwaqt li l-kontenut u l-forma tal-azzjoni għandhom ikunu adatti u adegwati biex jinkiseb l-għan mixtieq. Fejn hemm bżonn li jiġu stabbiliti standards fil-livell tal-UE, għandu jitqies il-bżonn li jiġu stabbiliti standards minimi li jħallu l-Istati Membri u lir-reġjuni u lill-awtoritajiet lokali kompetenti fil-libertà li jistabbilixxu standards aktar għoljin (il-prinċipju tal- proporzjonalità). Il-forma proposta għall-attivitajiet għandha tkun sempliċi kemm jista’ jkun, għandha tiżgura li jintlaħqu l-għanijiet u tħalli iktar lok kemm jista’ jkun għal deċiżjonijiet fil-livell nazzjonali, reġjonali u lokali.

Brussell, 4 ta’ Diċembru 2014. Il-President tal-Kumitat tar-Reġjuni Michel LEBRUN

(1) Abbozz ta’ Konklużjonijiet tal-Kunsill u tar-rappreżentanti tal-Gvernijiet tal-Istati Membri, li ltaqgħu fil-Kunsill dwar il-Prinċipji Komuni Ewropej għall-identifikazzjoni u l-validazzjoni tat-tagħlim mhux formali u informali (18 ta’ Mejju 2004) http://www2.cedefop.europa.eu/etv/Information_resources/EuropeanInventory/publications/principles/validation2004_en.pdf

(2) http://www.cedefop.europa.eu/EN/Files/4054_en.pdf

(3) Cedefop: European Inventory on the validation of non-formal and informal learning – Home http://www.cedefop.europa.eu/en/about-cedefop/projects/validation-of-non-formal-and-informal-learning/european-inventory.aspx

(4) Ir-Rakkomandazzjoni tal-Kunsill tal-20 ta’ Diċembru 2012 dwar il-validazzjoni tat-tagħlim mhux formali u informali http://eur-lex.europa.eu/LexUriServ/LexUriServ.do?uri=OJ:C:2012:398:0001:0005:EN:PDF

(5) Il-Komunikat ta’ Bruges dwar Kooperazzjoni Ewropea msaħħa fl-Edukazzjoni u t-Taħriġ Vokazzjonali għall-perjodu 2011-2020 http://ec.europa.eu/education/policy/vocational-policy/doc/brugescom_en.pdf

(6) COR-2014-02333-00-00-RES

(7) Rakkommandazzjoni tal-Kunsill dwar Qafas tal-Kwalità għall-Apprendistati (10 ta’ Marzu 2014) http://www.consilium.europa.eu/uedocs/cms_data/docs/pressdata/en/lsa/141424.pdf

(8) Il-Qafas Ewropew tal-Kwalifiki (QEK) jipprevedi 8 livelli ta’ riżultati tat-tagħlim, li jippermettu pparagunar ħafna aktar faċli bejn il-kwalifiki nazzjonali.